IZVEDBENA UREDBA KOMISIJE (EU) 2021/1406

z dne 26. avgusta 2021

o odstopanju od pravil o dokazilu o poreklu iz Izvedbene uredbe (EU) 2020/761, ki se uporabljajo za nekatere uvozne tarifne kvote za perutninsko meso, in spremembi Izvedbene uredbe (EU) 2020/761 glede količin sira, ki so na voljo za izvozna dovoljenja v ZDA

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 187 in člena 223(3) Uredbe,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (2) ter zlasti člena 66(4) Uredbe,

ob upoštevanju Uredbe (EU) št. 510/2014 Evropskega parlamenta in Sveta z dne 16. aprila 2014 o trgovinskih režimih za nekatero blago, pridobljeno s predelavo kmetijskih proizvodov, in razveljavitvi uredb Sveta (ES) št. 1216/2009 in (ES) št. 614/2009 (3) ter zlasti člena 9, prvi odstavek, točke (a) do (d), in člena 16(1) Uredbe,

ob upoštevanju naslednjega:

(1) Izvedbena uredba Komisije (EU) 2020/761 (4) določa pravila za upravljanje uvoznih in izvoznih tarifnih kvot za kmetijske proizvode, ki se upravljajo s sistemom uvoznih in izvoznih dovoljenj, ter določa posebna pravila.

(2) Z Izvedbeno uredbo Komisije (EU) 2021/760 (5) je bila spremenjena Priloga XII k Izvedbeni uredbi (EU) 2020/761 za pravila, ki se uporabljajo za tarifne kvote pod zaporednimi številkami 09.4410, 09.4411 in 09.4420 (perutninsko meso). Po novih pravilih morajo gospodarski subjekti dokazati poreklo blaga za sprostitev v prosti promet v skladu s členi 57, 58 in 59 Uredbe Komisije (EU) 2015/2447 (6).

(3) Ta zahteva se uporablja od 1. junija 2021, datuma začetka prvega obdobja za vložitev zahtevkov za izdajo dovoljenja po začetku veljavnosti Izvedbene uredbe (EU) 2021/760.

(4) Zaradi težav, s katerimi se srečujejo organi tretjih držav pri izdaji potrdila o poreklu po novih pravilih, nekateri gospodarski subjekti niso mogli predložiti zahtevanih dokumentov carini, blaga pa ni bilo mogoče sprostiti v prosti promet v Evropski uniji.

(5) Da se zagotovi nemoten pretok blaga na ravni carine, bi bilo treba za določenno obdobje določiti odstopanje od novih pravil, kadar tretje države ali gospodarski subjekti ne morejo dokazati porekla blaga v skladu s členi 57, 58 in 59 Uredbe (EU) 2015/2447.

(6) Odstopanje bi bilo treba uporabljati od datuma začetka uporabe člena 1 Izvedbene uredbe (EU) 2021/760, s katero je bila spremenjena Priloga XII k Izvedbeni uredbi (EU) 2020/761.

(7) V Prilogi XIV.5 (mleko in mlečni izdelki), del B1, k Izvedbeni uredbi (EU) 2020/761 so navedene izvozne kvote, ki so jih odprle Združene države Amerike, z navedbo količin, ki jih lahko gospodarski subjekti EU izvozijo v ZDA v okviru navedenih kvot.

(8) ZDA so 6. julija 2021 v uradnem registru ZDA (7) objavile nove količine uvoznih kvot za sir, kakor so bile prilagojene po izstopu Združenega kraljestva iz Evropske unije. Zato bi bilo treba spremeniti količine za tarifne kvote iz Priloge XIV.5, del B1, k Izvedbeni uredbi (EU) 2020/761, preden se 1. septembra 2021 odpre obdobje za vložitev zahtevkov.

(9) Izvedbeno uredbo (EU) 2020/761 bi bilo zato treba ustrezno spremeniti.

(10) Zaradi nujne potrebe po izvajanju odstopanja od Izvedbene uredbe (EU) 2020/761 in njene spremembe bi morala ta uredba začeti veljati na dan objave v Uradnem listu Evropske unije.

(11) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Odstopanje od Izvedbene uredbe (EU) 2020/761 Z odstopanjem od pravila o dokazilu o poreklu za sprostitev v prosti promet iz Priloge XII k Izvedbeni uredbi (EU) 2020/761 pri tarifnih kvotah pod zaporednimi številkami 09.4410, 09.4411 in 09.4420 lahko carinski organi zahtevajo kakršna koli druga dokazila, potrebna za dokazovanje porekla izdelkov, če v obdobju od 1. junija do 31. decembra 2021 gospodarski subjekti ne morejo predložiti potrdila o poreklu iz členov 57, 58 in 59 Uredbe (EU) 2015/2447.

Člen 2 Sprememba Izvedbene uredbe (EU) 2020/761 V Prilogi XIV.5 k Uredbi (EU) 2020/761 se tabela iz dela B1 nadomesti s tabelo iz Priloge k tej uredbi.

Člen 3 Začetek veljavnosti in uporaba Ta uredba začne veljati na dan objave v Uradnem listu Evropske unije. Člen 1 se uporablja od 1. junija 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 26. avgusta 2021 Za Komisijo predsednica Ursula VON DER LEYEN

(1) UL L 347, 20.12.2013, str. 671.

(2) UL L 347, 20.12.2013, str. 549.

(3) UL L 150, 20.5.2014, str. 1.

(4) Izvedbena uredba Komisije (EU) 2020/761 z dne 17. decembra 2019 o določitvi pravil za uporabo uredb (EU) št. 1306/2013, (EU) št. 1308/2013 in (EU) št. 510/2014 Evropskega parlamenta in Sveta v zvezi s sistemom upravljanja tarifnih kvot z dovoljenji (UL L 185, 12.6.2020, str. 24).

(5) Izvedbena uredba Komisije (EU) 2021/760 z dne 7. maja 2021 o spremembi izvedbenih uredb (EU) 2020/761 in (EU) 2020/1988 glede sistema upravljanja nekaterih tarifnih kvot z dovoljenji in razveljavitvi Izvedbene uredbe (EU) 2020/991 (UL L 162, 10.5.2021, str. 25).

(6) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).

(7) https://www.federalregister.gov/public-inspection/2021-14344/modification-of-united-states-tariff-rate-quotas-and-the-harmonized-tariff-schedule